Nuoret, älkää välittäkö aikuisten jurnutuksesta. Teistä kasvaa kelpo kansalaisia, jotka voivat syyttää uusia nuoria uusavuttomuudesta ja käytöstapojen puutteesta, kirjoittaa Ilta-Sanomien uutispäällikkö Panu Karhunen.

Pikainen Google-haku kertoo, että nykynuoriso ei osaa yhtään mitään.

Nuoret eivät osaa laittaa ruokaa, siivota, pestä pyykkiä, tiskata, liikkua, käydä kaupassa tai pukeutua.

He eivät osaa käyttäytyä kohteliaasti, seurustella, kirjoittaa yhdyssanoja yhteen, arvostaa työntekoa, käyttää kelloa, kunnioittaa kuolleita, viljellä maata, kerätä satoa tai metsästää.

Nykynuoriso ei osaa käyttää jääkaappia tai moottorisahaa, juoda kaljaa metsässä, tehdä kakkakepposia tai pelätä sotaa.

Kaiken kukkuraksi nuoret eivät osaa arvostaa vanhoja Suomi-mopoja. On se kumma.

Viimeksi nuorten avuttomuudesta oli huolissaan Kouvolan kaupungin nuorisopalveluiden koordinaattori Esko Lavonen. Hän kertoi Ylen haastattelussa, että joidenkin alle 30-vuotiaiden kanssa pitää opetella yhdessä kaupassa, pankissa ja Kelassa asioimista, vaikka nuori olisi jo muuttanut omilleen.

***

Lavonen ilmeisesti tarkoitti lähinnä syrjäytyneitä nuoria. Silti nuorten uusavuttomuudesta valittaminen kuulosti kovin tutulta.

Kaivoin esille vanhoja ja tosi vanhoja lehtijuttuja. Niiden perusteella nuoriso ei ole koskaan osannut yhtään mitään.

Lukija oli huolissaan nuorten tanssitaidoista vuonna 1972.­

Vuonna 1959 nuoret eivät osanneet soittaa puhelimella.

- Modernit nuoret eivät osaa oppikouluista päästyään käyttää puhelinta oikein, he eivät osaa korjata yksinkertaisia sähköistettyjä käyttövälineitä, eikä heille ole opetettu joka miehen psykologiaa, Helsingin Sanomat kertoi.

Vuonna 1962 nuoret eivät osanneet kirjoittaa.

- Tosiasia kuitenkin on, että nykyajan nuoret eivät osaa kirjoittaa ollenkaan, joten teräskynän ansiot ovat kyllä olemattomat. Ja koska nuoret eivät missään tapauksessa osaa muuta kuin pahoinpidellä kirjaimia, on ihan samantekevää, pahoinpitelevätkö he niitä teräskynän avulla vai kuulakärkikynän johdatuksella, Helsingin Sanomien Uudet tuulet -palstalla kerrottiin, kun keskusteltiin kuulakärkikynien sallimisesta kouluissa.

Vuonna 1973 lukija sadatteli nuoria, jotka valtaavat ravintolavaunut.­

Vuonna 1972 nuoret eivät osanneet tanssia.

- Hätähuuto nuorison puolesta. Vanhemmat opettakaa heille polkka, jenkka, tango ja valssi. Entäs sitten rimppa! Miksi koulut eivät järjestä teini-ikäisien ja vanhempien yhteisiä karkeloita, lehdessä ihmeteltiin.

Vuonna 1973 nuoret eivät osanneet matkustaa junassa.

- Junaravintolan työntekijänä olen joutunut jatkuvasti ihmettelemään, miksi etupäässä nuoret matkustajat nousevat laiturilta suoraan ravintolavaunuun. Eivätkö he ymmärrä lukea ulkoseinistä, mikä mikin vaunu on? Mitään ajattelematta monet ryntäävät suoraan ravintolavaunuun tavaroineen, säkkeineen, laukkuineen, nyytteineen, sateenvarjoineen, kurakenkineen. Siinä seilataan sitten edestakaisin. Vedetään pöydiltä liinat, siinä menee maustetelineet pitkin lattioita, nimimerkki Pikkuinen piru avautui Ilta-Sanomien Lukijan ääni -palstalla.

Vuonna 1986 oululaisnuoret eivät osanneet juhlia ilman viinaa.­

Vuonna 1982 nuoret eivät osanneet pestä pyykkiä.

- Muutama päivä sitten 14-vuotias poikani kertoi tarvitsevansa juuri ne farkut, jotka olivat likapyykkikorissa. Pyysin häntä panemaan housut koneeseen, siitähän ne sitten saisi ja samalla tulisi käyttöä peruskoulussa opetetuille taidoille. Eipäs onnistunut, sillä pyykinpesukoneen opettaminen on vasta 8. luokalla valinnaisessa kotitaloudessa; ei se siis kuulukaan jokamiehen kansalaistaitoihin, nimimerkki Poikansa tulevaisuudesta huolestunut äiti kirjoitti.

Vuonna 1982 äiti huolestui pojastaan, joka ei osannut käyttää pesukonetta. Hän sai vastauksen, jonka mukaan taidon opettaminen kuului kodille - ei koululle.­

Vuonna 1932 osa nuorista oli liian laihoja armeijaan.

- Pari vuotta sitten oli minulla tilaisuus selostaessani sanomalehdille silloin pidettyjen kutsuntojen tuloksia – tuoda julki eräitä surullisia havaintoja siitä, miten meillä huomattava osa kutsuntaiässä olevaa asevelvollista nuorisoa on ruumiillisesti kehittymätöntä, heikossa ravitsemustilassa ja kitukasvuista, nimimerkki Sotaväen ylilääkäri kirjoitti.

Vuonna 2009 monet nuorista olivat liian lihavia armeijaan.

- Läski on Suomen paha vihollinen, puolustusvoimain silloinen komentaja Ari Puheloinen julisti.

***

Nuoret olivat pilalla jo ennen sanomalehden keksimistä.

Ikivanhassa Egyptissä nuoret eivät osanneet hillitä itseään.

- Me elämme rappion aikoja. Nuoret eivät enää kunnioita vanhempiaan. He ovat röyhkeitä ja kärsimättömiä. He luuhaavat jatkuvasti kapakoissa, eikä heillä ole itsehillintää, noin 6000 vuotta vanhassa haudassa lukee brittilehti Guardianin mukaan.

Platonin kerrotaan sanoneen, että nuorison moraali on rapistunut.­

Antiikin Kreikassa nuoret eivät osanneet käytöstapoja.

- Mitä on tapahtumassa meidän nuorisollemme? He eivät kunnioita vanhempia ihmisiä, he rikkovat vanhempiensa käskyjä. He eivät piittaa laista. He mellakoivat kaduilla, kiihottuneina villeistä päähänpistoista. Heidän moraalinsa on rapistunut, filosofi Platonin kerrotaan harmitelleen (Platonin oppi-isa Sokrates tuomittiin kuolemaan muun muassa nuorison turmelemisesta).

Keskiajalla nuoret eivät osanneet käyttäytyä ja pukeutua.

- Nykynuoriso ei ajattele muuta kuin itseään. Heillä ei ole kunnioitusta vanhempiaan tai iäkkäämpiä ihmisiä kohtaan. He eivät malta hillitä itseään. Ja tytöt, he ovat röyhkeitä, säädyttömiä ja epänaisellisia puheessaan, käyttäytymisessään ja pukeutumisessaan, 1000- ja 1100-luvuilla eläneen ristiretkeilijä Pietari Erakon (Peter the Hermit) kerrotaan saarnanneen.

***

Nyt nuoret ovat varmasti lopettaneet tämän kirjoituksen lukemisen, sillä eiväthän he osaa kiinnostua historiasta.

Jos edes osa on jaksanut lukea tänne asti, sanoisin teille, että älkää välittäkö aikuisten jurnutuksesta. Kyllä se siitä. Teistä kasvaa varmasti kelpo kansalaisia. Vanhempana voitte vuorostanne syyttää uusia nuoria uusavuttomuudesta ja käytöstapojen puutteesta.

Kirjoittaja on Ilta-Sanomien uutispäällikkö, joka ei ole enää ihan nuori muttei vanhakaan.